Kuningaküla

Kuningaküla on kylä Viron Itä-Virumaan maakunnan Alutagusen kunnassa, Narvanjoen rannalla lähellä Venäjän rajaa. Ennen vuotta 2017 se kuului Illukan kuntaan. Vuoden 2021 väestönlaskennan mukaan kylässä oli 26 asukasta. Maantiede Kuningaküla sijaitsee Itä-Virumaan itäosassa Narvanjoen rannalla, jonka sivujokia kylän alueella ovat muun muassa Gorodenka oja ja Poruni jõgi. Kylän länsiosa on pääosin suota. Kuningakülaan kulkee seututie 13182, joka alkaa etelästä Jaaman kylästä. Kuningaküla rajautuu pohjoisessa Mustaninaan, idässä Venäjään, etelässä Permiskülaan, lounaassa Agusaluun ja lännessä Puhatuun. Venäjän puolella sijaitsevat Stepanovštšinan ja Otradnojen (entinen Omut) kylät. Kuningakülan ja Permiskülan alue on luokiteltu arvokkaaksi maisema-alueeksi kylien rakenteen ja rakennuskannan vuoksi. Kylät ovat pääosin venäläisten asuttamia. Historiaa Kuningakülan lähellä on noin 1000–1100-luvulle ajoitettuja hautakumpuja, joista on löydetty muun muassa kirveitä, keihäänkärkiä ja suitsia. Jäännökset on yhdistetty vatjalaiseen asutukseen. Kylä mainitaan ensimmäisen kerran vuonna 1583 muodossa Kunningekyll. Nimen on kansanomaisesti kerrottu perustuvan jonkun ylhäisen henkilön pysähtymiseen kylässä. Kuningas on voinut myös olla viittaus vapaan talonpojan tilaan tai vanha henkilönnimi. Ennen Suurta Pohjan sotaa kylässä oli 15 taloa. Vuonna 1922 Kuningakülassa oli 370 asukasta. Kylässä oli kappeli sekä vuonna 1904 perustettu koulu. Kuningakülan pohjoispuolinen Vallisaaren kylä autioitui toisen maailmansodan jälkeen. Vuonna 1977 Kuningakülaan liitettiin Gorodenkan kylä. Lähteet Püttsepp, Juhani & Järv, Eha: The River Narva: Rivers with special conservation areas in Virumaa 2. Tartu: Keskkonnaamet, 2010. ISBN 978-9949-9057-4-4 Teoksen verkkoversio. (englanniksi) Viitteet